Natten til lørdag trådte 16-årige Caroline Küntzel fra Thisted op på den største scene i surfer-verdenen: Verdensmesterskaberne i Kina.

For den 16-årige surfer, Caroline Küntzel fra Thisted, har efteråret 2018 været de tre mest hæsblæsende måneder i padlesurferens liv. - Det er så sindssygt, at jeg er med til mit første VM. Bølgerne er fede, vandet er varmt, og jeg er op mod nogle af verdens bedste surfere. Jeg var så nervøs derude. Jeg var ikke ved at bakke ud, men jeg følte virkelig, at det var et pres på mig, fordi jeg var oppe mod nogle af verdens bedste, fortæller Caroline Küntzel kort efter hendes første tur i vandet. I september fik hun først debut ved DM i Stand Up Padling (SUP) og siden debut ved EM på Sardinien. Og natten til lørdag dansk tid trådte hun op på den helt store scene: Verdensmesterskaberne i Stand Up Padling på den sydkinesiske tropeø, Hainan. Caroline Küntzel har surfet med sin familie i mange år. Men for et år siden tog hun en padle med ud på vandet og skiftede til SUP. Nu er hun en af de største talenter på kvindesiden i Danmark og er blandt andet med til VM for at lære at være til store internationale stævner, hvor trafik, mad og ventetid kan være udfordrende og frustrerende. Natten til lørdag dansk tid var hun med i disciplinen bølgesurfing, hvor surferne skal udføre manøvrer på bølgerne – jo højere sværhedsgrad jo flere point. Caroline Küntzel fik tredjeplads i heatet – ikke nok til at gå direkte videre, men nok til at få en ekstra chance i et opsamlingsheat. Hun blev nummer to i opsamlingsheatet, som betyder, at hun er med i den bedste halvdel og klar til tredje runde natten til søndag dansk tid. - Det har været en af mine drømme i mange år at kvalificere mig til i en sport på et højt niveau og møde de bedste i verden. Det er sindssygt, at jeg kan stå og sige det her i Kina som en fra Thisted, der plejer at surfe i Klitmøller, siger Caroline Küntzel.